เมื่อเดือนเมษาที่ผ่านมาคือประจำเดือนมาเร็วผิดปกติแบบ14วันมาที แล้วประจำเดือนก็มานานกว่าปกติด้วยจากปกติ5วันก็จะหมดอันนี้ก็ปาไปเกือบๆ10วันเลย แล้วล่าสุดคือพอเป็นประจำเดือนเสร็จผ่านไป1อาทิตย์มีเลือดไหลออกมาแบบกะปริบกะปรอยต้องเข้าห้องน้ำถึงรู้ว่ามีเลือดไหลออกมา แล้วเป็นมาหลายวันแล้วด้วยค่ะ
สวัสดีค่ะ หากประจำเดือนมาผิดปกติ โดยมาเร็วผิดปกติ และมานานเกือบ 10 วัน และต่อมาเกิดเลือดออกกะปริดกะปรอย ถือเป็นอาการเลือดออกผิดปกติจากช่องคลอด โดยอาจเกิดจากสาเหตุ เช่น1. มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม ท้องนอกมดลูก เป็นต้น โดยเลือดที่ออกก่อนหน้านั้น อาจไม่ใช่ประจำเดือนก็ได้2. มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย3. มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น4. มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย5. ผลจากการใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ เป็นต้นหากที่ผ่านมาได้มีเพศสัมพันธ์ แนะนำควรลองตรวจหาการตั้งครรภ์ดูด้วยค่ะ หากตรวจไม่พบ หรือไม่เคยมีเพศสัมพันธ์ แต่ยังคงเกิดเลือดออกกะปริดกะปรอยอีกเรื่อยๆ แนะนำควรไปพบสูติ-นรีแพทย์เพื่อตรวจหาสาเหตุและรักษาค่ะ ไม่ควรปล่อยไว้ให้มีเลือดออกบ่อยๆ เพราะจะทำให้เกิดภาวะโลหิตจางตามมาได้ค่ะ